उदयपुर। पुलिस ने मंगलवार को शहर के विभिन्न इलाकों में दबिश देकर 42 गरदुल्ले पकड़े। चार ड्रग सप्लायर भी एनडीपीएस एक्ट में गिरफ्तार किए गए। दैनिक भास्कर के अभियान 'गरदुल्लों को पकड़ो और सुधारो' के बाद पुलिस ने यह तत्परता दिखाई है।
पुलिस ने सुबह 7 बजे ही कार्रवाई शुरू कर दी। पुलिस उपाधीक्षक अनंत कुमार और दयानंद सारण के नेतृत्व में टीमों ने अंबामाता, हाथीपोल, धानमंडी, घंटाघर, सुखेर, भूपालपुरा और सूरजपोल थाना सर्कल में गरदुल्लों को पकड़ा। किसी को शक न हो, इसलिए अधिकतर पुलिस कर्मी सिविल ड्रेस में ही रहे।
टीमों ने गुलाबबाग के पास बैल घर, किशनपोल, खांजीपीर, मुखर्जी चौक, अलीपुरा, भूपालपुरा, धानमंडी, कुंजरवाड़ी, मेहतों का टिंबा, सिलावटवाड़ी, दूधतलाई, हरिदास जी की मगरी, स्वरूप सागर, देवाली, नागा नगरी, मल्लातलाई, सज्जननगर, हाथीपोल, मोहता पार्क सहित अन्य इलाकों में भी दबिश दी।
भागने की कोशिश की, लेकिन नहीं बचे
सुबह-सुबह गरदुल्लों को पुलिस के आने की उम्मीद नहीं थी। पकड़े जाने से पहले उन्होंने भागने की कोशिश भी की, लेकिन पुलिस की योजना के आगे नाकाम हो गए। सूरजपोल के कुछ क्षेत्रों में गरदुल्ले नशा करने के लिए काम आने वाली पन्नी के लिए झगड़ते मिले। पुलिस ने इन्हें गिरफ्तार कर लिया। भूपालपुरा से 6, अम्बामाता 9, सूरजपोल 13, हाथीपोल 2, धानमंडी 2, सुखेर 5 और घंटाघर से 5 गरदुल्लों को पकड़ा गया है।
नशेबाजों से ही पता किया माल बेचने वालों का ठिकाना
पुलिस ने गरदुल्लों से नशे का सामान सप्लाई करने वालों के बारे में भी पूछताछ कर उनके घरों में दबिश दी। पुलिस को देख सप्लायर ने ब्राउन शुगर छिपा ली, लेकिन तलाशी बरामदगी हो ही गई। भूपालपुरा थाना क्षेत्र में भिखारी नाथ जी का मठ निवासी शेर खान पुत्र नियाज मोहम्मद से 21 ग्राम ब्राउन शुगर, अम्बामाता क्षेत्र में अम्बावगढ़ कच्ची बस्ती निवासी मोहम्मद परवेज उर्फ बबलू पुत्र अब्दुल रहमान बक्श से 4.5 ग्राम स्मैक, सूरजपोल में दीवानशाह कॉलोनी निवासी जुबेर उर्फ भैयू पुत्र मुमताज अली से 3.3 ग्राम स्मैक और धानमंडी इलाके में मंडी निवासी प्रेम शंकर उर्फ प्रेम बाबा वैष्णव से 400 मिली ग्राम स्मैक मिली। आसपास घरों के छज्जों से लोग पुलिस की यह कार्रवाई देख रहे थे।
जल्द ही लगेगा नशा मुक्ति शिविर
॥गरदुल्लों को चिह्न्ति कर गिरफ्तार किया गया है। कार्रवाई जारी रखेंगे। चार लोगों को एनडीपीएस एक्ट में गिरफ्तार किया है। गरदुल्लों को नशा मुक्ति से जोड़ने के लिए जल्द ही शिविर लगाया जाएगा। स्वयं सेवी संस्थाओं से बात की जा रही है।
हरिप्रसाद शर्मा, पुलिस अधीक्षक
hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva bho_Deva